
El pentàgon de foc

	El mes de març de 1251 fou tan fred com el febrer. La foscor de la nit només era trencada per un quart de lluna, la Via Làctia i cinc fogueres que formaven un pentàgon perfecte.

	Emboscat, a uns cent passos, Tello D’Ormont espiava.

	El fill del bisbe de Narbona i d’una almohade captiva, amb les pors ja superades, s’anava acostant com un depredador fins que quedà ajupit, amb la respiració entretallada.

	Ben abrigat i embolcallat amb la seva capa de cuir i llana, era a punt de complir l’encàrrec que l’abat-prior de Béziers li havia encomanat feia una setmana. Encara recordava les seves paraules, dites en to baix i sever.

	─Per boca de pagesos e menestrals cristians hem sabut d’una greu ingratitud. A la cort de la penitència és venguda a les oïdes dels nostres preveres nova que en aquell llogaret se practiquen ritus pagans que desafien lo Suprem Creador. En un lloc dit Santa Cruz de la Serós, a migjorn de Jaca, tallen una certa mena d’arbre semblant a l’alzina, qui ha servit d’horca a malaventurats que Satanàs ha incitat a penjar-se. Una tal desraó ha romput lo segell sacramental per mostrar-nos lo camí recte.

	Hagué d’afinar l’oïda perquè l’abat continuà més de pressa, com si xiuxiuegés una oració només per a ell. Pensà que devia haver estudiat aquell cas a fons.

	─Aquesta romeria és moguda per un llenyataire de fama de guaridor e per la sua muller, qui sargia pells e teles. Sens alcúrnia ni prosàpia, responen als noms d’Antenor e Antenora, e bé podrien ésser heretges relapsos venuts al Maligne. Tenim per cert que los atrets per la mort són guiats a penjar-se per llur pròpia voluntat. Aquella confraria pagana mana tallar los arbres amb l’estrangulat encara penjant, e cremar-ho tot plegat en un ritu pervers. Diuen que les cerimònies són precedides de lladrucs, miols e brams d’ase.

	Devia haver alçat les celles o obert la boca, perquè l’ancià restà en silenci uns instants.

	─No em mireu estranyat. Aquestes pràctiques són ja arribades a les oïdes de nostre senyor lo papa Innocenci IV, qui ens constreny a plegar proves ab les quals trencar les armes de Satanàs. Lo sant pare ha nomenat inquisidor en aquesta causa fra Vincent de Beauvais, dominic de sa confiança. Té gran interès en saber si açò és lligat ab un altre cas esdevingut ha dos anys, que investigà sens poder-lo concloure, car les persones d’aquell fet desaparegueren.

	Des d’aleshores, Vincent de Beauvais duia una pressa continguda, com si en cada pesquisa cerqués de tancar aquell cas.

	─Us esperarà a Jaca, en l’església de Sant Jaume, on lo bisbe li ha donat alberg, d’ací a quinze jorns.

	Després, li havia donat la benedicció i un petit pergamí amb segell de lacre.

	─Preneu aquesta bula e aquestes lletres de salconduit. Esbrineu tot ço que us sia possible e feu-ne relació al dominic, qui la posarà en llatí i la presentarà, sens dilació, en persona a nostre senyor lo papa.

	Ara el jove D’Ormont rememorava aquelles paraules mentre veia com es diluïa en la volta del cel una brillant cúpula de cinc braços flamígers. Feia fred, però suava. Es girà, bocabadat, intentant endreçar els pensaments sota el cel estrellat. Allò durà poc, tant com triga un a fer deu respiracions. Quan s’esvaí, dubtà si havia estat real o un ensomni delirant.

	Curtit en durs combats durant la setena croada a les ordres del rei Lluís IX i foguejat a la batalla de Damieta, havia sabut superar esgarrifosos alarits dels defensors de l’islam cridant més que ells mentre es sacsejava la pietat com un gos en sortir de l’aigua. Després, una sobtada crescuda del Nil, les epidèmies i les febres els obligaren a batre’s en retirada. La mala sort durant aquells esdeveniments li féu germinar dubtes sobre el Déu veritable.

	Ara, però, es preguntava com enfrontar-se al poder del Maligne, encara que li resultava contradictori que Satanàs s’alçés cap als cels quan la seva morada havia de ser l’infern, en les ignotes profunditats terrestres.

	Sabia qui eren Antenor i Antenora perquè, fent-se passar per pelegrí despistat, havia pogut veure’ls entrant i sortint de la seva senzilla casa, l’un fent de llenyataire i l’altra sargint.

	Per dos monedes al dia havia aconseguit allotjament en una casa amarada d’una fe cristal·lina, des d’on podia veure l’estança de la parella. La nit anterior, per les escletxes dels finestrons s’escolava una llum tènue i, encuriosit, havia romàs en vetlla observant.

	De matinada, veié com altres persones anaven entrant sigilosament a la casa. En pogué comptar fins a quatre homes i una adolescent que, al cap de poca estona, sortiren en fila com formigues a la cerca d’aliment.

	Aleshores els seguí a curta distància perquè, caminant en silenci i amb lluna mora, temia perdre’ls. En sortir de Santa Cruz de la Serós, quan ja tingueren consciència que ningú no els podia veure, Antenor, amb un càndil de ble gruixut que servia per conservar el foc, encengué una torxa embreada que il·luminà el seu camí i evità que la resta ensopegués amb els rostolls i les pedres del que havia estat un camí fluvial.

	Tot seguit, s’adreçaren a una roureda on jeien cinc arbres fosforescents, alineats com cuques de llum. Al seu costat hi havia cinc farcells. A l’aire flotava una flaire metàl·lica i seca, semblant a la del ferro calent, acabat de limar, que D’Ormont no sabia anomenar.

	El llenyaire encengué una altra torxa mentre la sargidora desfeia amb destresa els nusos que subjectaven l’embolic de cuir de cérvol.

	Amb la vista ja acostumada a la foscor i la nova torxa, Tello D’Ormont finalment en pogué distingir el contingut. Antenor, amb la mà estesa, anà retirant una capa de pols blanquinosa. Després d’agafar el farcell amb totes dues mans, el sacsejà fins que se’n perfilà una figura cadavèrica. Esfereït, veié com cinc morts sepultats en sal, com pernils en conserva, emergien l’un rere l’altre.

	Observà que els penjats encara duien al coll la corda i que de cada cap lliure penjava una branca gruixuda. Sense acabar d’entendre què pretenien, sentí la veu trèmula d’Antenora:

	─És menester aparellar-los bé. Cada branca té la punta d’un color, que ha de coincidir amb lo senyal del mateix color en son arbre vital.

	Pogué veure que la jove era la més diligent en aquell afer. Semblava que tots confiaven en ella: cridava aquell qui devia ser el seu pare perquè li acostés la tea lluminosa i poder veure-hi millor.

	La tranquil·litat amb què la noia es movia li retornà una certa confiança. Tanmateix, la perplexitat tornà a aclaparar-lo quan veié que els cadàvers en salaó eren arrossegats pel coll, corda i branca incloses, fins al que havia d’haver estat el seu tronc principal. Després, s’esforçaven per acoblar les branques als troncs.

	El vicari Tello D’Ormont hagué de parpellejar per donar crèdit al que veia. Les febres i el sol tòrrid dels deserts li havien mostrat visions fantàstiques, però sempre havia acabat trobant-los explicació. Ara, l’únic consol que li restava era no percebre olors de sofre que atribuïa a l’àngel caigut: res no delatava la presència del Maligne, però tampoc de cap serafí.

	La noia movia el seu cos fràgil, obstinada a encabir la branca a l’arbre adient. Amb més traça que força aconseguí acoblar les estelles. El tronc jacent anà intensificant la seva fosforescència fins a quedar embolcallat en una llum blavosa.

